Vicki Momberg skuldig bevindVicki Momberg. Foto: ANA. Vicki Momberg, die vrou wat verlede jaar op videokamera vasgevang is toe sy ŉ Johannesburgse polisiekonstabel die k-woord genoem het, is Vrydag in die Randburg-landdroshof op vier aanklagte van crimen injuria skuldig bevind. Landdros Pravina Raghoonandan het tydens haar uitspraak gesê die k-woord is uiters aanstootlik vir swart mense en kom op crimen injuria neer. “Sy het nie beheer uitgeoefen nie en haar opmerkings was spesifiek op swart mense gemik. Sy het geweet haar optrede is onwettig.” Raghoonandan het begin deur die getuienis van die 10111-operateurs wat deur Momberg beledig is, uit te lees. Momberg was die slagoffer van ŉ gryp-en-spaander-voorval in Northriding in Johannesburg. “Ses staatsgetuies het bevestig dat ŉ oproep ontvang is van ŉ vrou wat wit geklink en hulp nodig gehad het, maar daar was ŉ uitdaging aangesien sy geskree en die k-woord gebruik het.” Momberg is in Februarie 2016 op beeldmateriaal vasgevang waar sy beweerde rassistiese uitlatings teenoor ŉ polisiebeampte maak. Tydens haar vorige hofverskyning het die staat gesê sy het die k-woord 48 keer in die video gebruik. Momberg het onskuldig gepleit op die vier aanklagte van crimen injuria teen haar en gesê sy was emosioneel gestres en erg getraumatiseerd tydens die voorval. Momberg het ook tydens die verhoor gesê die aanstootlike woorde is gesê omdat sy gefrustreerd was. Sy het aangevoer daar is met die beeldmateriaal gepeuter. Adv. Joe Davidovitz, vir Momberg, het vroeër die aansoek vir die regstreekse uitsending van die uitspraak teengestaan omdat Momberg en haar familie glo doodsdreigemente ontvang. Raghoonandan het egter gelas die uitspraak mag uitgesaai word en dat daar foto’s van Momberg geneem mag word. Momberg, wat vroeër op waarskuwing vrygelaat is, is opdrag gegee om nie Johannesburg óf die land te verlaat sonder die toestemming van die ondersoekbeampte nie. Vonnisoplegging vind op 30 November en 1 Desember plaas. Lees alle vorige berigte oor Vicki Momberg op Maroela Media.